CELEX: 32011D0330
Language: el
Date: 2011-06-06 00:00:00
Title: 2011/330/ΕΕ: Απόφαση της Επιτροπής, της 6ης Ιουνίου 2011 , περί καθορισμού οικολογικών κριτηρίων για την απονομή του οικολογικού σήματος της EE σε ελαφρούς φορητούς υπολογιστές [κοινοποιηθείσα υπό τον αριθμό Ε(2011) 3736]  Κείμενο που παρουσιάζει ενδιαφέρον για τον ΕΟΧ

7.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/5
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Ιουνίου 2011
   περί καθορισμού οικολογικών κριτηρίων για την απονομή του οικολογικού σήματος της EE σε ελαφρούς φορητούς υπολογιστές
   [κοινοποιηθείσα υπό τον αριθμό Ε(2011) 3736]
   (Κείμενο που παρουσιάζει ενδιαφέρον για τον ΕΟΧ)
   (2011/330/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
   Μετά από διαβούλευση με το Συμβούλιο Οικολογικής Σήμανσης της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Βάσει του κανονισμού (ΕΚ) αριθ. 66/2010, το οικολογικό σήμα της ΕΕ επιτρέπεται να απονέμεται στα προϊόντα με μειωμένες περιβαλλοντικές επιπτώσεις σε όλη τη διάρκεια του κύκλου ζωής τους.
            
         
               (2)
            
            
               Ο κανονισμός (ΕΚ) αριθ. 66/2010 προβλέπει ότι καθορίζονται εξειδικευμένα κριτήρια για το οικολογικό σήμα της ΕΕ ανά κατηγορία προϊόντων.
            
         
               (3)
            
            
               Με την απόφαση 2001/687/ΕΚ της Επιτροπής (2) καθορίστηκαν τα οικολογικά κριτήρια καθώς και οι συναφείς απαιτήσεις εκτίμησης και εξακρίβωσης για τους φορητούς υπολογιστές. Μετά την ανασκόπηση των κριτηρίων που καθορίζονταν στην εν λόγω απόφαση, καθορίστηκαν αναθεωρημένα κριτήρια με την απόφαση 2005/343/ΕΚ της Επιτροπής (3) που ισχύουν μέχρι τις 30 Ιουνίου 2011.
            
         
               (4)
            
            
               Τα εν λόγω κριτήρια επανεξετάστηκαν περαιτέρω με βάση τις τεχνολογικές εξελίξεις. Επιπλέον, το 2006 συνάφθηκε συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας (εφεξής «συμφωνία»), η οποία εγκρίθηκε με την απόφαση 2006/1005/ΕΚ του Συμβουλίου (4), όπως τροποποιήθηκε με την απόφαση 2010/C 186/1 της 12ης Αυγούστου 2009 των διαχειριστικών φορέων, δυνάμει της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας σχετικά με τον συντονισμό προγραμμάτων επισήμανσης της ενεργειακής απόδοσης του γραφειακού εξοπλισμού, για την αναθεώρηση των προδιαγραφών για υπολογιστές που ορίζονται στο παράρτημα Γ μέρος VIII της συμφωνίας (εφεξής «ENERGY STAR έκδοση 5.0») (5), συμφωνία με την οποία θεσπίζονται τα κριτήρια για το Energy Star.
            
         
               (5)
            
            
               Τα εν λόγω νέα κριτήρια, καθώς και οι σχετικές απαιτήσεις εκτίμησης και εξακρίβωσης πρέπει να ισχύουν επί τρία έτη από την ημερομηνία έκδοσης της παρούσας απόφασης.
            
         
               (6)
            
            
               Η απόφαση 2005/343/ΕΚ πρέπει συνεπώς να αντικατασταθεί για λόγους σαφήνειας.
            
         
               (7)
            
            
               Πρέπει να προβλεφθεί μεταβατική περίοδος για τους παραγωγούς των οποίων τα προϊόντα έλαβαν οικολογικό σήμα για φορητούς υπολογιστές με βάση τα κριτήρια που περιλαμβάνονται στην απόφαση 2005/343/ΕΚ, ώστε να έχουν επαρκή χρόνο για να προσαρμόσουν τα προϊόντα τους στα αναθεωρημένα κριτήρια και απαιτήσεις. Οι παραγωγοί πρέπει επίσης να έχουν τη δυνατότητα να υποβάλλουν αιτήσεις με βάση τα κριτήρια που ορίζονται στην απόφαση 2005/343/ΕΚ ή τα κριτήρια που προβλέπονται στην παρούσα απόφαση, έως ότου λήξει η περίοδος ισχύος της εν λόγω απόφασης.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΚ) αριθ. 66/2010,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η ομάδα προϊόντων «ελαφροί φορητοί υπολογιστές (notebook)» περιλαμβάνει συσκευές με τα εξής χαρακτηριστικά:
   
               α)
            
            
               εκτελούν λογικές πράξεις, επεξεργάζονται δεδομένα και είναι σχεδιασμένοι ειδικά για να είναι φορητοί και να λειτουργούν επί παρατεταμένο χρόνο, με ή χωρίς απευθείας σύνδεση με πηγή εναλλασσόμενου ρεύματος·
            
         
               β)
            
            
               χρησιμοποιούν ενσωματωμένη διάταξη απεικόνισης υπολογιστή και είναι ικανοί να λειτουργούν με ενσωματωμένη μπαταρία ή άλλη φορητή πηγή ισχύος. Όταν ο ελαφρός φορητός υπολογιστής παραδίδεται με εξωτερική πηγή ισχύος, η εν λόγω πηγή ισχύος θεωρείται μέρος του.
            
         2.   Για τους σκοπούς της παρούσας απόφασης ελαφροί φορητοί υπολογιστές θεωρούνται και οι προσωπικοί υπολογιστές υπό μορφή πινακίδας (tablet), που χρησιμοποιούν ενδεχομένως οθόνες αφής μαζί με, ή αντί για, άλλες διατάξεις εισαγωγής δεδομένων.
   3.   Για τους σκοπούς της παρούσας απόφασης δεν θεωρούνται ελαφροί φορητοί υπολογιστές τα πλαίσια προβολής ψηφιακών φωτογραφιών.
   Άρθρο 2
   Προκειμένου να λάβει το οικολογικό σήμα της ΕΕ δυνάμει του κανονισμού (ΕΚ) αριθ. 66/2010, ένα προϊόν πρέπει να περιλαμβάνεται στην ομάδα προϊόντων «ελαφροί φορητοί υπολογιστές (notebook)» που ορίζεται στο άρθρο 1 και να τηρεί τα οικολογικά κριτήρια, καθώς και τις συναφείς απαιτήσεις εκτίμησης και εξακρίβωσης που προβλέπονται στο παράρτημα της παρούσας απόφασης.
   Άρθρο 3
   Τα κριτήρια για την ομάδα προϊόντων «ελαφροί φορητοί υπολογιστές (notebook)», καθώς και οι σχετικές απαιτήσεις εκτίμησης και εξακρίβωσης ισχύουν επί τρία έτη από την ημερομηνία έκδοσης της παρούσας απόφασης.
   Άρθρο 4
   Για διοικητικούς σκοπούς, η κατηγορία προϊόντων «ελαφροί φορητοί υπολογιστές (notebook)» χαρακτηρίζεται με τον κωδικό αριθμό «018».
   Άρθρο 5
   Η απόφαση 2005/343/ΕΚ καταργείται.
   Άρθρο 6
   1.   Κατά παρέκκλιση από το άρθρο 5, αξιολογούνται σύμφωνα με τους όρους που καθορίζονται στην απόφαση 2003/343/ΕΚ, οι αιτήσεις απονομής του οικολογικού σήματος της ΕΕ σε προϊόντα υπαγόμενα στην ομάδα προϊόντων «φορητοί υπολογιστές» όπως ορίζεται στην απόφαση 2005/343/ΕΚ, οι οποίες έχουν υποβληθεί πριν από την ημερομηνία έκδοσης της παρούσας απόφασης.
   2.   Οι αιτήσεις για την απονομή του οικολογικού σήματος της ΕΕ σε προϊόντα υπαγόμενα στην ομάδα προϊόντων «ελαφροί φορητοί υπολογιστές (notebook)» οι οποίες έχουν υποβληθεί μετά την ημερομηνία έκδοσης της παρούσας απόφασης αλλά πριν από τις 30 Ιουνίου 2011 το αργότερο, επιτρέπεται να βασίζονται είτε στα κριτήρια που προβλέπονται στην απόφαση 2003/343/ΕΚ, είτε στα κριτήρια που προβλέπονται στην παρούσα απόφαση.
   Οι αιτήσεις αυτές αξιολογούνται σύμφωνα με τα κριτήρια στα οποία βασίστηκαν.
   3.   Όταν το οικολογικό σήμα απονέμεται με βάση αίτηση που έχει αξιολογηθεί σύμφωνα με τα κριτήρια της απόφασης 2005/343/ΕΚ, μπορεί να χρησιμοποιηθεί επί δώδεκα μήνες μετά την ημερομηνία έκδοσης της παρούσας απόφασης.
   Άρθρο 7
   Η παρούσα απόφαση απευθύνεται στα κράτη μέλη.
   
      Βρυξέλλες, 6 Ιουνίου 2011.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 27 της 30.1.2010, σ. 1.
   
      (2)  ΕΕ L 242 της 12.9.2001, σ. 11.
   
      (3)  ΕΕ L 115 της 4.5.2005, σ. 35.
   
      (4)  ΕΕ L 381 της 28.12.2006, σ. 24.
   
      (5)  ΕΕ C 186 της 9.7.2010, σ. 1.
   
      ΠΑΡΑΡΤΗΜΑ
      
         ΠΛΑΙΣΙΟ
      
      
         Οι στόχοι των κριτηρίων
      
      Με τα κριτήρια επιδιώκεται, αφενός, να προωθηθεί ο περιορισμός των περιβαλλοντικών ζημιών ή δυνητικών κινδύνων λόγω της χρήσης ενέργειας (αύξηση της θερμοκρασίας του πλανήτη, οξίνιση, εξάντληση μη ανανεώσιμων ενεργειακών πόρων), μέσω της μείωσης της κατανάλωσης ενέργειας, και αφετέρου, να περιοριστούν οι ζημιές στο περιβάλλον που συνδέονται με τη χρήση φυσικών πόρων και να περιοριστούν οι ζημιές στο περιβάλλον που σχετίζονται με τη χρήση επικίνδυνων ουσιών, μέσω της μείωσης της χρήσης των εν λόγω ουσιών.
      
         ΚΡΙΤΗΡΙΑ
      
      Καθορίζονται κριτήρια για κάθε μία από τις ακόλουθες πτυχές:
      
                  1.
               
               
                  Εξοικονόμηση ενέργειας
               
            
                  2.
               
               
                  Διαχείριση ηλεκτρικής ενέργειας
               
            
                  3.
               
               
                  Υδράργυρος στους λαμπτήρες φθορισμού
               
            
                  4.
               
               
                  Επικίνδυνες ουσίες και μείγματα
               
            
                  5.
               
               
                  Ουσίες που περιλαμβάνονται στον κατάλογο σύμφωνα με το άρθρο 59 παράγραφος 1 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (1)
                  
               
            
                  6.
               
               
                  Μέρη από πλαστικές ύλες
               
            
                  7.
               
               
                  Θόρυβος
               
            
                  8.
               
               
                  Ανακυκλωμένο περιεχόμενο
               
            
                  9.
               
               
                  Οδηγίες χρήσεως
               
            
                  10.
               
               
                  Δυνατότητα επισκευής
               
            
                  11.
               
               
                  Σχεδιασμός για αποσυναρμολόγηση
               
            
                  12.
               
               
                  Παράταση χρόνου ζωής
               
            
                  13.
               
               
                  Συσκευασία
               
            
                  14.
               
               
                  Πληροφορίες που αναγράφονται στο οικολογικό σήμα
               
            
         Απαιτήσεις όσον αφορά την εκτίμηση και την εξακρίβωση
      
      Οι ειδικές απαιτήσεις όσον αφορά την εκτίμηση και την εξακρίβωση αναφέρονται σε κάθε κριτήριο.
      Όταν ο αιτών καλείται να υποβάλει δηλώσεις, τεκμηρίωση, αναλύσεις, εκθέσεις δοκιμών, ή άλλα τεκμήρια, από τα οποία να προκύπτει η συμμόρφωση προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και τον (τους) προμηθευτή(-ές) του ή/και τους προμηθευτές τους κ.λπ., κατά περίπτωση.
      Όπου είναι εφικτό, οι δοκιμές πρέπει να διεξάγονται από εργαστήρια που πληρούν τις γενικές απαιτήσεις του προτύπου EN ISO 17025 ή ισοδύναμου. Όπου κρίνεται σκόπιμο, γίνονται δεκτές διαφορετικές μέθοδοι δοκιμών από αυτές που αναφέρονται σε κάθε κριτήριο, εφόσον είναι αποδεκτές ως ισοδύναμες από τον αρμόδιο φορέα που αξιολογεί την αίτηση.
      
         ΠΛΑΙΣΙΟ
      
      
         Κριτήριο 1 —   Εξοικονόμηση ενέργειας
      
      
         Εξοικονόμηση ενέργειας για ελαφρούς φορητούς υπολογιστές
      
      Οι επιδόσεις ενεργειακής απόδοσης ελαφρών φορητών υπολογιστών πρέπει να υπερβαίνουν τις απαιτήσεις της αντίστοιχης κατηγορίας ενεργειακής απόδοσης που καθορίζονται στη συμφωνία όπως αυτή τροποποιήθηκε με την ENERGY STAR έκδοση 5.0 κατά τουλάχιστον:
      
                  —
               
               
                  κατηγορία A: 25 %,
               
            
                  —
               
               
                  κατηγορία B: 25 %,
               
            
                  —
               
               
                  κατηγορία Γ: 15 %.
               
            Για ελαφρούς φορητούς υπολογιστές της ίδιας κατηγορίας επιτρέπονται προσαρμογές λειτουργικών ικανοτήτων, που προβλέπονται στη συμφωνία όπως τροποποιήθηκε με την ENERGY STAR έκδοση 5.0, εκτός της περίπτωσης διακριτών μονάδων επεξεργασίας γραφικών (GPU), για τις οποίες δεν επιτρέπεται πρόσθετη ανοχή.
      
         Εκτίμηση και εξακρίβωση: Ο αιτών καταθέτει στον αρμόδιο φορέα δήλωση συμμόρφωσης του προϊόντος με τις εν λόγω απαιτήσεις.
      
         Κριτήριο 2 —   Διαχείριση κατανάλωσης
      
      Οι ελαφροί φορητοί υπολογιστές πληρούν τις εξής απαιτήσεις διαχείρισης κατανάλωσης (2):
      α)   Απαιτήσεις διαχείρισης ισχύος
      Οι ελαφροί φορητοί υπολογιστές διατίθενται στην αγορά με ενεργοποιημένο σύστημα διαχείρισης της ισχύος κατά τη στιγμή της παράδοσης στους πελάτες. Οι ρυθμίσεις του συστήματος διαχείρισης ισχύος είναι οι εξής:
      
                  i)
               
               
                  10 λεπτά μέχρι την απενεργοποίηση της οθόνης (κατάσταση νάρκης της διάταξης απεικόνισης)·
               
            
                  ii)
               
               
                  30 λεπτά μέχρι τη μετάπτωση του υπολογιστή σε κατάσταση νάρκης (επίπεδο συστήματος S3, αναστολή της μνήμης RAM).
               
            β)   Απαιτήσεις δικτύου για διαχείριση ισχύος
      
                  i)
               
               
                  Στους ελαφρούς φορητούς υπολογιστές με δυνατότητα Ethernet πρέπει να μπορεί να ενεργοποιηθεί και να απενεργοποιηθεί η λειτουργία «Wake on LAN» (WOL - αφύπνιση μέσω τοπικού δικτύου) από την κατάσταση νάρκης.
               
            γ)   Απαιτήσεις δικτύου για διαχείριση ισχύος (εφαρμόζεται στους ελαφρούς φορητούς υπολογιστές που διατίθεται αποκλειστικά μέσω επιχειρηματικών δικτύων πωλήσεων)
      
                  i)
               
               
                  Οι ελαφροί φορητοί υπολογιστές με δυνατότητα Ethernet πληρούν μία από τις ακόλουθες απαιτήσεις:
                  
                              —
                           
                           
                              να διατίθενται με ενεργοποιημένη τη λειτουργία WOL από την κατάσταση νάρκης όταν λειτουργούν με εναλλασσόμενο ρεύμα, ή
                           
                        
                              —
                           
                           
                              να παρέχουν τη δυνατότητα χειρισμού για ενεργοποίηση της λειτουργίας WOL, επαρκώς προσιτή, τόσο από τη διεπαφή χρήστη του λειτουργικού συστήματος του πελάτη όσο και μέσω του δικτύου, εφόσον ο ελαφρός φορητός υπολογιστής διατίθεται στην επιχείρηση χωρίς ενεργοποιημένη WOL.
                           
                        
            
                  ii)
               
               
                  Στους ελαφρούς φορητούς υπολογιστές με δυνατότητα Ethernet είναι δυνατόν να ενεργοποιείται η αφύπνιση από την κατάσταση νάρκης τόσο εξ αποστάσεως (μέσω δικτύου) όσο και προγραμματισμένα (π.χ. με ρολόι πραγματικού χρόνου). Ο κατασκευαστής διασφαλίζει, εφόσον έχει τον έλεγχο (δηλαδή σε περίπτωση διάρθρωσης με ρυθμίσεις υλισμικού και όχι λογισμικού), ότι οι ρυθμίσεις αυτές είναι δυνατόν να ελέγχονται κεντρικά, κατά τις επιθυμίες του πελάτη, με μέσα που παρέχει ο κατασκευαστής.
               
            
         Εκτίμηση και εξακρίβωση: Ο αιτών υποβάλλει στον αρμόδιο φορέα δήλωση με την οποία πιστοποιεί ότι ο υπολογιστής έχει διατεθεί με τις ρυθμίσεις διαχείρισης ισχύος που αναφέρονται ανωτέρω ή καλύτερες.
      
         Κριτήριο 3 —   Υδράργυρος στους λαμπτήρες φθορισμού
      
      Στο σύστημα οπισθοφωτισμού του ελαφρού φορητού υπολογιστή δεν προστίθεται σκοπίμως υδράργυρος ή οι ενώσεις του.
      
         Εκτίμηση και εξακρίβωση: Ο αιτών δηλώνει στον αρμόδιο φορέα ότι το σύστημα οπισθοφωτισμού του ελαφρού φορητού υπολογιστή δεν περιέχει άνω του 0,1 mg υδράργυρο ή ενώσεις του ανά λαμπτήρα. Ο αιτών υποβάλλει επίσης σύντομη περιγραφή του χρησιμοποιούμενου συστήματος φωτισμού.
      
         Κριτήρια 4 —   Επικίνδυνες ουσίες και μείγματα
      
      Σύμφωνα με το άρθρο 6 παράγραφος 6 του κανονισμού (ΕΚ) αριθ. 66/2010, το προϊόν ή οιοδήποτε μέρος του πρέπει να μην περιέχει τις ουσίες που αναφέρονται στο άρθρο 57 του κανονισμού (ΕΚ) αριθ. 1907/2006, ούτε ουσίες ή μείγματα που πληρούν τα αναφερόμενα κατωτέρω κριτήρια καταχώρισης στις τάξεις ή κατηγορίες κινδύνου σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (3).
      Κατάλογος δηλώσεων και φράσεων κινδύνου:
      
                  Δηλώσεις κινδύνου (4)
                  
               
               
                  Φράση κινδύνου (5)
                  
               
            
                  H300 Θανατηφόρο σε περίπτωση κατάποσης
               
               
                  R28
               
            
                  H301 Τοξικό σε περίπτωση κατάποσης
               
               
                  R25
               
            
                  H304 Μπορεί να προκαλέσει θάνατο σε περίπτωση κατάποσης και διείσδυσης στις αναπνευστικές οδούς
               
               
                  R65
               
            
                  H310 Θανατηφόρο σε επαφή με το δέρμα
               
               
                  R27
               
            
                  H311 Τοξικό σε επαφή με το δέρμα
               
               
                  R24
               
            
                  H330 Θανατηφόρο σε περίπτωση εισπνοής
               
               
                  R23/26
               
            
                  H331 Τοξικό σε περίπτωση εισπνοής
               
               
                  R23
               
            
                  H340 Μπορεί να προκαλέσει γενετικά ελαττώματα
               
               
                  R46
               
            
                  H341 Ύποπτο για πρόκληση γενετικών ελαττωμάτων
               
               
                  R68
               
            
                  H350 Μπορεί να προκαλέσει καρκίνο
               
               
                  R45
               
            
                  H350i Μπορεί να προκαλέσει καρκίνο μέσω της εισπνοής
               
               
                  R49
               
            
                  H351 Ύποπτο για πρόκληση καρκίνου
               
               
                  R40
               
            
                  H360F Μπορεί να βλάψει τη γονιμότητα
               
               
                  R60
               
            
                  H360D Μπορεί να βλάψει το έμβρυο
               
               
                  R61
               
            
                  H360FD Μπορεί να βλάψει τη γονιμότητα. Μπορεί να βλάψει το έμβρυο.
               
               
                  R60/61/60-61
               
            
                  H360Fd Μπορεί να βλάψει τη γονιμότητα. Ύποπτο για πρόκληση βλάβης στο έμβρυο.
               
               
                  R60/63
               
            
                  H360Df Μπορεί να βλάψει το έμβρυο. Ύποπτο για πρόκληση βλάβης στη γονιμότητα.
               
               
                  R61/62
               
            
                  H361f Ύποπτο για πρόκληση βλάβης στη γονιμότητα
               
               
                  R62
               
            
                  H361d Ύποπτο για πρόκληση βλάβης στο έμβρυο
               
               
                  R63
               
            
                  H361fd Ύποπτο για πρόκληση βλάβης στη γονιμότητα. Ύποπτο για πρόκληση βλάβης στο έμβρυο.
               
               
                  R62-63
               
            
                  H362 Μπορεί να βλάψει τα βρέφη που τρέφονται με μητρικό γάλα
               
               
                  R64
               
            
                  H370 Προκαλεί βλάβες στα όργανα
               
               
                  R39/23/24/25/26/27/28
               
            
                  H371 Μπορεί να προκαλέσει βλάβες στα όργανα
               
               
                  R68/20/21/22
               
            
                  H372 Προκαλεί βλάβες στα όργανα ύστερα από παρατεταμένη ή επανειλημμένη έκθεση
               
               
                  R48/25/24/23
               
            
                  H373 Μπορεί να προκαλέσει βλάβες στα όργανα ύστερα από παρατεταμένη ή επανειλημμένη έκθεση
               
               
                  R48/20/21/22
               
            
                  H400 Πολύ τοξικό για τους υδρόβιους οργανισμούς
               
               
                  R50
               
            
                  H410 Πολύ τοξικό για τους υδρόβιους οργανισμούς με μακροχρόνιες επιπτώσεις
               
               
                  R50-53
               
            
                  H411 Τοξικό για τους υδρόβιους οργανισμούς με μακροχρόνιες επιπτώσεις
               
               
                  R51-53
               
            
                  H412 Επιβλαβές για τους υδρόβιους οργανισμούς με μακροχρόνιες επιπτώσεις
               
               
                  R52-53
               
            
                  H413 Μπορεί να έχει μακροχρόνιες επιβλαβείς επιπτώσεις στους υδρόβιους οργανισμούς
               
               
                  R53
               
            
                  EUH059 Επικίνδυνο για τη στιβάδα του όζοντος
               
               
                  R59
               
            
                  EUH029 Σε επαφή με το νερό ελευθερώνονται τοξικά αέρια
               
               
                  R29
               
            
                  EUH031 Σε επαφή με οξέα ελευθερώνονται τοξικά αέρια
               
               
                  R31
               
            
                  EUH032 Σε επαφή με οξέα ελευθερώνονται πολύ τοξικά αέρια
               
               
                  R32
               
            
                  EUH070 Τοξικό σε επαφή με τα μάτια
               
               
                  R39-41
               
            Εξαιρούνται από την ανωτέρω απαίτηση ουσίες ή μείγματα των οποίων οι ιδιότητες μεταβάλλονται με την επεξεργασία (π.χ. παύουν να είναι βιοδιαθέσιμα, υφίστανται χημική τροποποίηση) με αποτέλεσμα να εκλείπει ο προσδιορισθείς κίνδυνος.
      Τα όρια συγκέντρωσης για ουσίες ή μείγματα που πληρούν τα κριτήρια καταχώρισης στις τάξεις ή κατηγορίες κινδύνου που αναφέρονται στον ανωτέρω πίνακα, και για ουσίες ή μείγματα που πληρούν τα κριτήρια του άρθρου 57 στοιχεία α), β) ή γ) του κανονισμού (ΕΚ) αριθ. 1907/2006, δεν υπερβαίνουν τα γενικά ή τα ειδικά όρια συγκέντρωσης που καθορίζονται δυνάμει του άρθρου 10 του κανονισμού (ΕΚ) αριθ. 1272/2008. Όπου καθορίζονται ειδικά όρια συγκέντρωσης αυτά πρέπει να υπερισχύουν των γενικών ορίων συγκέντρωσης.
      Τα όρια συγκέντρωσης για ουσίες που πληρούν τα κριτήρια του άρθρου 57 στοιχεία δ), ε) ή στ) του κανονισμού (ΕΚ) αριθ. 1907/2006 δεν υπερβαίνουν ποσοστό 0,1 % κατά βάρος.
      Οι ακόλουθες ουσίες/χρήσεις ουσιών εξαιρούνται ρητά από την παρούσα απαίτηση:
      
                  Ομοιογενή μέρη βάρους κάτω των 10 g
               
               
                  Όλες οι δηλώσεις και φράσεις κινδύνου που αναφέρονται ανωτέρω
               
            
                  Νικέλιο εντός ανοξείδωτου χάλυβα
               
               
                   
               
            
         Εκτίμηση και εξακρίβωση: Για κάθε μέρος βάρους άνω των 10 g, ο αιτών υποβάλλει δήλωση συμμόρφωσης με το παρόν κριτήριο, μαζί με τη συναφή τεκμηρίωση, όπως δηλώσεις συμμόρφωσης υπογεγραμμένες από τους προμηθευτές των ουσιών και αντίγραφα των συναφών δελτίων δεδομένων ασφαλείας σύμφωνα με το παράρτημα II του κανονισμού (ΕΚ) αριθ. 1907/2006 για ουσίες και μείγματα. Τα όρια συγκέντρωσης προσδιορίζονται στα δελτία δεδομένων ασφαλείας σύμφωνα με το άρθρο 31 του κανονισμού (ΕΚ) αριθ. 1907/2006 για ουσίες και μείγματα.
      
         Κριτήριο 5 —   Ουσίες που περιλαμβάνονται στον κατάλογο ο οποίος προβλέπεται στο άρθρο 59 παράγραφος 1 του κανονισμού (ΕΚ) αρ. 1907/2006
      
      Δεν παρέχεται παρέκκλιση από την εξαίρεση του άρθρου 6 παράγραφος 6 για ουσίες χαρακτηρισμένες ως ουσίες που προκαλούν πολύ μεγάλη ανησυχία και περιλαμβανόμενες στον κατάλογο που προβλέπεται στο άρθρο 59 του κανονισμού (ΕΚ) αριθ. 1907/2006, οι οποίες περιλαμβάνονται σε μείγματα, σε αντικείμενα ή σε οιοδήποτε ομοιογενές τμήμα σύνθετου αντικειμένου σε συγκεντρώσεις υψηλότερες από 0,1 %. Σε περίπτωση συγκεντρώσεων κάτω του 0,1 % ισχύουν τα ειδικά όρια συγκέντρωσης που προσδιορίζονται σύμφωνα με το άρθρο 10 του κανονισμού (ΕΚ) αριθ. 1272/2008.
      
         Εκτίμηση και εξακρίβωση: Ο κατάλογος των ουσιών οι οποίες χαρακτηρίζονται ως ουσίες που προκαλούν πολύ μεγάλη ανησυχία και περιλαμβάνονται στον κατάλογο των υποψήφιων ουσιών σύμφωνα με το άρθρο 59 του κανονισμού (ΕΚ) αριθ. 1907/2006, διατίθεται στη διεύθυνση:
      http://echa.europa.eu/chem_data/authorisation_process/candidate_list_table_en.asp
      Γίνεται αναφορά στον κατάλογο που ισχύει κατά την ημερομηνία υποβολής της αίτησης.
      Ο αιτών υποβάλλει δήλωση συμμόρφωσης με το παρόν κριτήριο, μαζί με τη συναφή τεκμηρίωση, όπως δηλώσεις συμμόρφωσης υπογεγραμμένες από τους προμηθευτές των ουσιών και αντίγραφα των συναφών δελτίων δεδομένων ασφαλείας σύμφωνα με το παράρτημα II του κανονισμού (ΕΚ) αριθ. 1907/2006 για ουσίες και μείγματα. Τα όρια συγκέντρωσης προσδιορίζονται στα δελτία δεδομένων ασφαλείας σύμφωνα με το άρθρο 31 του κανονισμού (ΕΚ) αριθ. 1907/2006 για ουσίες και μείγματα.
      
         Κριτήριο 6 —   Μέρη από πλαστικές ύλες
      
      
                  α)
               
               
                  Εάν η διεργασία παραγωγής περιλαμβάνει τη χρήση πλαστικοποιητών, αυτοί πρέπει να πληρούν τις απαιτήσεις για τις επικίνδυνες ουσίες που καθορίζονται στα κριτήρια 4 και 5.
                  Επιπροσθέτως, απαγορεύεται να προστίθενται σκοπίμως στο προϊόν οι ουσίες DNOP (φθαλικό δι-κ-οκτύλιο), DINP (φθαλικό δι-ισοεννεΰλιο) και DIDP (φθαλικό δι-ισοδεκύλιο).
               
            
                  β)
               
               
                  Τα πλαστικά μέρη δεν περιέχουν χλώριο σε ποσοστό μεγαλύτερο από 50 % κατά βάρος.
               
            
                  γ)
               
               
                  Επιτρέπεται να χρησιμοποιούνται μόνο τα βιοκτόνα που περιέχουν τις βιοκτόνες δραστικές ουσίες οι οποίες περιλαμβάνονται στο παράρτημα IA της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (6) και έχουν εγκριθεί προς χρήση σε υπολογιστές.
               
            
         Εκτίμηση και εξακρίβωση: Στον αρμόδιο φορέα απονομής του οικολογικού σήματος υποβάλλεται πιστοποιητικό, υπογεγραμμένο από τον κατασκευαστή, όπου δηλώνεται η συμμόρφωση με τις εν λόγω απαιτήσεις. Στον αρμόδιο φορέα απονομής του οικολογικού σήματος υποβάλλεται επίσης δήλωση συμμόρφωσης, υπογεγραμμένη από τους προμηθευτές μερών από πλαστικές ύλες και βιοκτόνων, καθώς και αντίγραφα των σχετικών δελτίων δεδομένων ασφάλειας σχετικά με τα υλικά και τις ουσίες. Πρέπει να αναφέρονται επακριβώς όλα τα χρησιμοποιούμενα βιοκτόνα.
      
         Κριτήριο 7 —   Θόρυβος
      
      Η «δηλούμενη στάθμη ηχητικής ισχύος στάθμισης Α» (re lpW) του ελαφρού φορητού υπολογιστή, σύμφωνα με την παράγραφο 3.2.5 του προτύπου ISO 9296, δεν πρέπει να υπερβαίνει:
      
                  1)
               
               
                  τα 32 dB (A) σε κατάσταση ηρεμίας·
               
            
                  2)
               
               
                  τα 36 dB (A) κατά την πρόσβαση σε μονάδα δίσκου.
               
            
         Εκτίμηση και εξακρίβωση: Ο αιτών υποβάλλει στον αρμόδιο φορέα έκθεση με την οποία να πιστοποιείται ότι οι στάθμες των εκπομπών θορύβου έχουν μετρηθεί σύμφωνα με το πρότυπο ISO 7779 και δηλώνονται σύμφωνα με το πρότυπο ISO 9296. Στην έκθεση αναφέρονται τα αποτελέσματα των μετρήσεων σε κατάσταση ηρεμίας και κατά την πρόσβαση σε μονάδα δίσκου, τα οποία και δηλώνονται σύμφωνα με την παράγραφο 3.2.5 του προτύπου ISO 9296.
      
         Κριτήριο 8 —   Ανακυκλωμένο περιεχόμενο
      
      Η εξωτερική πλαστική θήκη της κεντρικής μονάδας επεξεργασίας, της οθόνης και του πληκτρολογίου περιέχει υλικά από ανακύκλωση καταναλωτικών προϊόντων σε ποσοστό άνω του 10 % κατά μάζα.
      
         Εκτίμηση και εξακρίβωση: Ο αιτών υποβάλλει στον αρμόδιο φορέα δήλωση στην οποία αναφέρεται το ποσοστό των περιεχόμενων υλικών από ανακύκλωση καταναλωτικών προϊόντων.
      
         Κριτήριο 9 —   Οδηγίες χρήσης
      
      Ο ελαφρός φορητός υπολογιστής πωλείται συνοδευόμενος από οδηγίες χρήσης, όπου μεταξύ άλλων παρέχονται υποδείξεις σχετικά με την περιβαλλοντικώς ορθή χρήση του. Οι πληροφορίες βρίσκονται συγκεντρωμένες σε ενότητα των οδηγιών χρήσης που είναι εύκολο να εντοπιστεί, καθώς και στον ιστότοπο του κατασκευαστή. Στις πληροφορίες περιλαμβάνονται συγκεκριμένα:
      
                  α)
               
               
                  Κατανάλωση ενέργειας: Η τιμή της τυπικής κατανάλωσης ενέργειας (TEC) σύμφωνα με το ENERGY STAR έκδοση 5.0, καθώς και η μέγιστη απαιτούμενη ισχύς για κάθε κατάσταση λειτουργίας. Επιπλέον πρέπει να παρέχονται οδηγίες για τον τρόπο χρησιμοποίησης της κατάστασης εξοικονόμησης ενέργειας της συσκευής.
               
            
                  β)
               
               
                  Η πληροφορία ότι με την ενεργειακή απόδοση μειώνεται η κατανάλωση ενέργειας και, κατά συνέπεια, εξοικονομούνται χρήματα με τη μείωση των λογαριασμών ηλεκτρικού ρεύματος καθώς και ότι η αποσύνδεση του ελαφρού φορητού υπολογιστή από την πρίζα μηδενίζει την κατανάλωση ενέργειας.
               
            
                  γ)
               
               
                  Οι ακόλουθες υποδείξεις σχετικά με τον τρόπο μείωσης της κατανάλωσης ηλεκτρικού ρεύματος όταν δεν χρησιμοποιείται ο ελαφρός φορητός υπολογιστής:
                  
                              i)
                           
                           
                              όταν ο ελαφρύς φορητός υπολογιστής τίθεται εκτός λειτουργίας μειώνεται η κατανάλωση ενέργειας χωρίς ωστόσο να μηδενίζεται·
                           
                        
                              ii)
                           
                           
                              η μείωση της λαμπρότητας της οθόνης επιφέρει μείωση της κατανάλωσης ενέργειας·
                           
                        
                              iii)
                           
                           
                              η χρησιμοποίηση του προγράμματος αποκερματισμού του σκληρού δίσκου του ελαφρού φορητού υπολογιστή μειώνει την κατανάλωση ενέργειας και αυξάνει το χρόνο ζωής του ελαφρού φορητού υπολογιστή (αυτό δεν ισχύει για μηχανές με διατάξεις στερεάς κατάστασης)·
                           
                        
                              iv)
                           
                           
                              ο εξοικονομητής οθόνης (screen saver) είναι δυνατόν να εμποδίζει την οθόνη του ελαφρού φορητού υπολογιστή να μεταπέσει σε κατάσταση χαμηλότερης κατανάλωσης ηλεκτρικής ενέργειας όταν δεν χρησιμοποιείται. Συνεπώς, είναι δυνατή μείωση της κατανάλωσης ενέργειας αν εξασφαλιστεί ότι ο εξοικονομητής οθόνης δεν ενεργοποιείται στον ελαφρό φορητό υπολογιστή.
                           
                        
            
                  δ)
               
               
                  Στις οδηγίες χρήσης ή στον ιστότοπο του κατασκευαστή πρέπει να περιλαμβάνονται πληροφορίες για την ενημέρωση του χρήστη σχετικά με τους εξουσιοδοτημένους φορείς επισκευής και συντήρησης του ελαφρού φορητού υπολογιστή συμπεριλαμβανομένων και στοιχείων επαφής, όπου απαιτείται.
               
            
                  ε)
               
               
                  Οδηγίες για την ορθή διάθεση των ελαφρών φορητών υπολογιστών μετά το τέλος του κύκλου ζωής τους, σε δημοτικές εγκαταστάσεις ή μέσω προγραμμάτων επιστροφής τους στους λιανοπωλητές, κατά περίπτωση, σύμφωνα με την οδηγία 2002/96/ΕΚ του Ευρωπαϊκού Κοινοβουλίου και του Συμβουλίου (7).
               
            
                  στ)
               
               
                  Πληροφόρηση ότι στο προϊόν έχει απονεμηθεί το οικολογικό σήμα της ΕΕ, συνοδευόμενη από σύντομη εξήγηση του τι σημαίνει αυτό, καθώς και από παραπομπή στον ιστότοπο http://www.ecolabel.eu, όπου παρέχονται περισσότερες πληροφορίες σχετικά με το οικολογικό σήμα.
               
            
                  ζ)
               
               
                  Όλα τα εγχειρίδια οδηγιών χρήσης/επισκευής πρέπει να περιέχουν υλικά από ανακύκλωση καταναλωτικών προϊόντων και πρέπει να μην περιέχουν χαρτί που έχει λευκανθεί με χλώριο.
               
            
         Εκτίμηση και εξακρίβωση: Ο αιτών δηλώνει τη συμμόρφωση του προϊόντος με αυτές τις απαιτήσεις και υποβάλλει αντίγραφο των οδηγιών χρήσης στον αρμόδιο φορέα. Οι εν λόγω οδηγίες χρήσης προ-φορτώνονται στη συνέχεια στον υπολογιστή προς ανάγνωση από τον χρήστη και διατίθενται στον ιστότοπο του κατασκευαστή.
      
         Κριτήριο 10 —   Δυνατότητα επισκευής
      
      Ο αιτών παρέχει στον τελικό χρήστη σαφείς οδηγίες υπό μορφή εγχειριδίου (τυπωμένο ή σε ηλεκτρονική μορφή) για να διευκολύνει την εκτέλεση βασικών επιδιορθώσεων. Ο αιτών εξασφαλίζει τη διάθεση ανταλλακτικών για τουλάχιστον πέντε έτη μετά τη διακοπή της παραγωγής του ελαφρού φορητού υπολογιστή.
      
         Εκτίμηση και εξακρίβωση: Ο αιτών υποβάλλει στον αρμόδιο φορέα δήλωση συμμόρφωσης του προϊόντος με τις εν λόγω απαιτήσεις.
      
         Κριτήριο 11 —   Σχεδιασμός για αποσυναρμολόγηση
      
      Ο κατασκευαστής αποδεικνύει ότι ο ελαφρός φορητός υπολογιστής είναι δυνατόν να αποσυναρμολογηθεί εύκολα από εκπαιδευμένους επαγγελματίες που χρησιμοποιούν τα συνήθως διαθέσιμα σε αυτούς εργαλεία, για επισκευές και αντικαταστάσεις φθαρμένων εξαρτημάτων, αναβάθμιση παλαιότερων ή παρωχημένων εξαρτημάτων και διαχωρισμό εξαρτημάτων και υλικών, με τελικό στόχο την ανακύκλωση ή την επαναχρησιμοποίηση τους.
      Για να διευκολύνεται η αποσυναρμολόγηση:
      
                  α)
               
               
                  τα μέσα στερέωσης εντός του ελαφρού φορητού υπολογιστή, π.χ. βίδες, κουμπωτές συνδέσεις (κλιπ), επιτρέπουν την αποσυναρμολόγησή του, ιδίως δε των μερών που περιέχουν επικίνδυνες ουσίες·
               
            
                  β)
               
               
                  οι πλακέτες κυκλωμάτων ή/και άλλα κατασκευαστικά στοιχεία που περιέχουν πολύτιμα μέταλλα, είναι δυνατόν να αφαιρεθούν εύκολα με μη αυτοποιημένες μεθόδους διαχωρισμού, τόσο από το προϊόν ως σύνολο όσο και από συγκεκριμένα κατασκευαστικά στοιχεία (όπως οι δίσκοι) που περιέχουν τέτοια κυκλώματα για την ενίσχυση της ανάκτησης των υλικών υψηλής αξίας·
               
            
                  γ)
               
               
                  κανένα από τα καλύμματα/περιβλήματα από πλαστικές ύλες δεν περιέχει επιχρίσματα επιφανείας ασύμβατα με την ανακύκλωση ή την επαναχρησιμοποίηση·
               
            
                  δ)
               
               
                  τα μέρη από πλαστικές ύλες αποτελούνται από ένα μόνο πολυμερές ή από συμβατά πολυμερή για ανακύκλωση και φέρουν τη σχετική σήμανση κατά ISO 11469 εφόσον η μάζα τους είναι μεγαλύτερη από 25 g·
               
            
                  ε)
               
               
                  δεν χρησιμοποιούνται μη αφαιρετά μεταλλικά ένθετα·
               
            
                  στ)
               
               
                  τα στοιχεία σχετικά με το είδος και την ποσότητα των επικινδύνων ουσιών του ελαφρού φορητού υπολογιστή συγκεντρώνονται σύμφωνα με την οδηγία 2006/121/ΕΚ του Συμβουλίου (8) και το παγκοσμίως εναρμονισμένο σύστημα ταξινόμησης και επισήμανσης των χημικών ουσιών (GHS).
               
            
         Εκτίμηση και εξακρίβωση: Με την αίτηση συνυποβάλλεται έκθεση δοκιμής όπου αναλύεται λεπτομερώς η αποσυναρμολόγηση ελαφρού φορητού υπολογιστή. Η έκθεση περιλαμβάνει αναλυτικό διάγραμμα του ελαφρού φορητού υπολογιστή, όπου εμφαίνονται τα κύρια κατασκευαστικά στοιχεία καθώς και οι τυχόν επικίνδυνες ουσίες που αυτά περιέχουν. Η έκθεση επιτρέπεται να υποβάλλεται σε γραπτή ή σε οπτικοακουστική μορφή. Οι πληροφορίες σχετικά με τις επικίνδυνες ουσίες υποβάλλονται στον αρμόδιο φορέα που απονέμει το οικολογικό σήμα υπό μορφή καταλόγου υλικών, όπου αναφέρεται το είδος, η χρησιμοποιηθείσα ποσότητα και η θέση των υλικών.
      
         Κριτήριο 12 —   Παράταση χρόνου ζωής
      
      Οι ελαφροί φορητοί υπολογιστές διαθέτουν ευκολίες με τις οποίες επιτρέπονται τα ακόλουθα:
      
                  i)
               
               
                  ανταλλάξιμη και αναβαθμίσιμη μνήμη·
               
            
                  ii)
               
               
                  δυνατότητα επέκτασης: ύπαρξη τουλάχιστον τριών διεπαφών USB καθώς και σύνδεσης με εξωτερική οθόνη.
               
            Ο υπολογιστής έχει επίσης σχεδιαστεί έτσι ώστε να είναι δυνατή η εύκολη ανταλλαγή ή/και αναβάθμιση σημαντικών κατασκευαστικών στοιχείων (συμπεριλαμβανομένων δίσκων μνήμης, κεντρικών μονάδων επεξεργασίας και καρτών) από τον τελικό χρήστη, για παράδειγμα με τη χρήση περιβλημάτων για τα εξαρτήματα που λειτουργούν κουμπωτά, συρταρωτά ή με τη μορφή κασέτας.
      
         Εκτίμηση και εξακρίβωση: Ο αιτών υποβάλλει στον αρμόδιο φορέα δήλωση συμμόρφωσης του προϊόντος με αυτές τις απαιτήσεις.
      
         Κριτήριο 13 —   Συσκευασία
      
      Όταν χρησιμοποιούνται κουτιά από χαρτόνι, αυτά είναι κατασκευασμένα, τουλάχιστον, κατά 80 % από ανακυκλωμένα υλικά. Εάν για την τελική συσκευασία χρησιμοποιούνται πλαστικές σακούλες, αυτές αποτελούνται κατά τουλάχιστον 75 % από ανακυκλωμένα υλικά ή είναι δυνατόν να βιοαποδομηθούν ή να λιπασματοποιηθούν, κατά τους ορισμούς που περιλαμβάνονται στο πρότυπο EN 13432 ή ισοδύναμο.
      
         Εκτίμηση και εξακρίβωση: Με την αίτηση υποβάλλεται δείγμα της συσκευασίας του προϊόντος, συνοδευόμενο από την αντίστοιχη δήλωση συμμόρφωσης με το παρόν κριτήριο. Το κριτήριο αυτό εφαρμόζεται μόνον στην πρωτογενή συσκευασία, όπως ορίζεται στην οδηγία 94/62/ΕΚ του Ευρωπαϊκού Κοινοβουλίου και του Συμβουλίου
          (9).
      
         Κριτήριο 14 —   Πληροφορίες που αναγράφονται στο οικολογικό σήμα
      
      Προαιρετικό σήμα με κείμενο εντός τετραγωνιδίου περιέχει το εξής κείμενο:
      
                  «—
               
               
                  Υψηλή ενεργειακή απόδοση
               
            
                  —
               
               
                  Σχεδιασμένο για εύκολη ανακύκλωση, επιδιόρθωση και αναβάθμιση
               
            
                  —
               
               
                  Οπισθοφωτισμός χωρίς υδράργυρο».
               
            
         Εκτίμηση και εξακρίβωση: Ο αιτών υποβάλλει στον αρμόδιο φορέα δήλωση της συμμόρφωσης του προϊόντος με αυτή την απαίτηση και αντίγραφο του οικολογικού σήματος όπως θα εμφανίζεται στη συσκευασία ή/και στο προϊόν ή/και στην τεκμηρίωση που συνοδεύει το προϊόν.
      
         (1)  ΕΕ L 396 της 30.12.2006, σ. 1.
      
         (2)  Όπως ορίζονται στο ENERGY STAR έκδοση 5.0 εκτός από την απαίτηση για την κατάσταση νάρκης της διάταξης απεικόνισης.
      
         (3)  ΕΕ L 353 της 31.12.2008, σ. 1.
      
         (4)  Όπως προβλέπονται στον κανονισμό (ΕΚ) αριθ. 1272/2008.
      
         (5)  Όπως προβλέπονται στην οδηγία 67/548/ΕΟΚ του Συμβουλίου (ΕΕ 196 της 16.8.1967, σ. 1).
      
         (6)  ΕΕ L 123 της 24.4.1998, σ. 1.
      
         (7)  ΕΕ L 37 της 13.2.2003, σ. 24.
      
         (8)  ΕΕ L 396 της 30.12.2006, σ. 850.
      
         (9)  ΕΕ L 365 της 31.12.1994, σ. 10.